## 3. Διάλογοι σχετικοί με το περιεχόμενο εικόνας

### 3.1. Διάλογος χρώματος προσκηνίου/παρασκηνίου

Το παράθυρο διαλόγου Χρώμα σάς επιτρέπει να επιλέγετε και να διαχειρίζεστε χρώματα. Υπάρχουν αρκετές διαφορετικές λειτουργίες που μπορείτε να χρησιμοποιήσετε για να επιλέξετε χρώματα. Προσφέρει επίσης έναν επιλογέα χρώματος για να επιλέξετε ένα χρώμα οπουδήποτε στην οθόνη σας.

Αυτός ο διάλογος δουλεύει είτε στο χρώμα προσκηνίου, είτε στο χρώμα παρασκηνίου.

#### 3.1.1. Ενεργοποίηση του διαλόγου

Αυτός ο διάλογος είναι ένας προσαρτήσιμος διάλογος· δείτε την ενότητα Τμήμα 2.3, «Διάλογοι και προσάρτηση» για βοήθεια στο χειρισμό του.

Μπορείτε να τον προσπελάσετε:

- Από το κύριο μενού: Παράθυρα → Προσαρτήσιμοι διάλογοι → Χρώματα.

- Από το μενού καρτέλας σε οποιοδήποτε προσαρτήσιμο παράθυρο διαλόγου, πατήστε στο πλήκτρο μενού καρτέλας και επιλέγοντας Προσθήκη καρτέλας → Χρώματα.

- Από την εργαλειοθήκη: πατήστε στο τρέχον χρώμα προσκηνίου ή παρασκηνίου.

Στο μενού Παράθυρα, υπάρχει ένας κατάλογος αποσπώμενων παραθύρων που υπάρχει μόνο εάν τουλάχιστον ένας διάλογος παραμένει ανοιχτός. Σε αυτήν την περίπτωση, μπορείτε να ανυψώσετε το διάλογο «Προσκήνιο/Παρασκήνιο» από το κύριο μενού: Παράθυρα → Προσκήνιο/Παρασκήνιο.

#### 3.1.2. Χρησιμοποιώντας το διάλογο «Χρώμα προσκηνίου/παρασκηνίου»

Το παράθυρο διαλόγου προσφέρει έναν αριθμό διαφορετικών λειτουργιών επιλογής χρώματος στο επάνω μέρος:

GIMP

  Σχήμα 15.17. Επιλογέας χρωμάτων GIMP

  Με τον επιλογέα χρώματος GIMP, επιλέξτε ένα χρώμα με κλικ σε μια μονοδιάστατη λουρίδα τοποθετημένη στη δεξιά άκρη και έπειτα σε μια δισδιάστατη περιοχή τοποθετημένη στα αριστερά. Η μονοδιάστατη λουρίδα μπορεί να κωδικοποιήσει οποιαδήποτε από τις χρωματικές παραμέτρους H, S, V, R, G, ή B, όπως καθορίζονται από το πάτημα των γειτονικών κουμπιών. Η δισδιάστατη περιοχή τότε κωδικοποιεί τις δύο συμπληρωματικές χρωματικές παραμέτρους.

CMYK

  Σχήμα 15.18. Επιλογέας χρωμάτων CMYK

  Μπορείτε να μεταβείτε σε αυτόν τον επιλογέα πατώντας στο εικονίδιο CMYK. Η προβολή CMYK σάς δίνει τη δυνατότητα να διαχειριστείτε χρώματα από το μοντέλο χρωμάτων CMYK. Εάν μια κατατομή CMYK είναι συνδεδεμένη στην εικόνα, η κατατομή (προφίλ) θα χρησιμοποιηθεί για τον προσδιορισμό των χρωμάτων CMYK. Ανατρέξτε στο Κατατομή προεπισκόπησης για περισσότερες πληροφορίες. Διαφορετικά, θα πραγματοποιηθεί μια "αφελής" μετατροπή χρωμάτων.

Υδατόχρωμα

  Σχήμα 15.19. Επιλογέας χρώματος υδατοχρώματος

  Αυτός ο επιλογέας είναι λίγο διαφορετικός από τα άλλα πρότυπα. Η αρχή συνίσταται στην αλλαγή του τρέχοντος χρώματος προσκηνίου πατώντας στην ορθογώνια παλέτα. Εάν το τρέχον χρώμα προσκηνίου είναι για παράδειγμα λευκό, τότε γίνεται κοκκινωπό πατώντας στην κόκκινη περιοχή χρώματος. Το επαναλαμβανόμενο πάτημα ενισχύει το εφέ. Με το ρυθμιστικό, το οποίο βρίσκεται δίπλα στην παλέτα χρωμάτων, μπορείτε να ορίσετε την ποσότητα χρώματος ανά πάτημα του ποντικιού. Όσο υψηλότερο είναι το χειριστήριο ολίσθησης, τόσο περισσότερο χρώμα καταλαμβάνεται ανά πάτημα.

Τροχός

  Σχήμα 15.20. Επιλογέας χρώματος τροχού

  Αυτός ο επιλογέας χρησιμοποιεί το χρωματικό πρότυπο HSV . Πάτημα στον χρωματικό κύκλο και σύρσιμο του δείκτη ποντικιού για επιλογή απόχρωσης. Πάτημα και σύρσιμο στο τρίγωνο για ποικίλο κορεσμό (κάθετα) και τιμή (οριζόντια).

Παλέτα

  Σχήμα 15.21. Επιλογέας χρώματος παλέτας

  Αυτός ο επιλογέας χρώματος εμφανίζει έναν κατάλογο χρωμάτων της τρέχουσας παλέτας στον Διάλογο παλετών. Μπορείτε να ορίσετε τα χρώματα προσκηνίου και παρασκηνίου του GIMP πατώντας στα χρώματα στην προβολή χρωμάτων. Μπορείτε επίσης να χρησιμοποιήσετε τα πλήκτρα βελών για μετακίνηση μέσα στον κατάλογο των χρωμάτων.

Κλίμακες

  Σχήμα 15.22. Επιλογέας χρωμάτων κλίμακας

  Αυτός ο επιλογέας εμφανίζει μια γενική εμφάνιση των καναλιών R, G, B και τιμών H, S, V, ή L, c, h, τοποθετημένων σε ρυθμιστικά. Οι αριθμοί μπορούν να αναπαρασταθούν ως εύρη από 0 έως 255 ή από 0,0 έως 100,0.

  Οι περιοχές ματζέντα στα ρυθμιστικά υποδεικνύουν χρώματα που βρίσκονται εκτός φάσματος. Αυτό σημαίνει ότι η τιμή στο ρυθμιστικό θα όριζε μαθηματικά ένα χρώμα που δεν υπάρχει στην κατατομή (προφίλ) χρωμάτων που έχετε επιλέξει. Για περισσότερες πληροφορίες, ανατρέξτε στην ενότητα Φάσμα. Εάν μετακινήσετε ένα ρυθμιστικό σε μια τιμή που βρίσκεται εκτός φάσματος, το χρώμα παραμένει ρυθμισμένο στο τελευταίο χρώμα εντός φάσματος που επιλέξατε.

  | Σημείωση
  Μπορείτε να ορίσετε ποιο χρώμα θα χρησιμοποιείται για την επισήμανση χρωμάτων εκτός φάσματος στις Προτιμήσεις προσομοίωσης εκτύπωσης.

Στο κάτω μέρος, υπάρχουν διαθέσιμες περισσότερες επιλογές και εργαλεία:

Χρώμα προσκηνίου και παρασκηνίου

  Το σύμβολο που αποτελείται από δύο βέλη σάς επιτρέπει να ανταλλάξετε το χρώμα του προσκηνίου και του παρασκηνίου. Κάτω αριστερά σε αυτό το εικονίδιο, κάτω από το μπλοκ χρώματος προσκηνίου, θα βρείτε μια επιφάνεια εναλλαγής με δύο μικρά, το ένα μαύρο και το άλλο λευκό, μερικώς επικαλυπτόμενα τετράγωνα. Εάν πατήσετε σε αυτά, το χρώμα του μπροστινού μέρους και του παρασκηνίου επανέρχονται σε μαύρο και άσπρο αντίστοιχα.

Επιλογέας χρώματος

  Ο Επιλογέας χρώματος παραθύρου διαλόγου χρώματος έχει μια ολότελα διαφορετική συμπεριφορά, από το Εργαλείο επιλογέα χρώματος. Αντί για επιλογή χρωμάτων από την ενεργή εικόνα, μπορείτε να επιλέξετε χρώματα από όλη την οθόνη.

  Το μειονέκτημα είναι ότι παίρνετε χρώματα αφού έχουν επεξεργαστεί από την πλήρη στοίβα χρώματος του συστήματος, ειδικότερα τη διαχείριση χρώματος. Αυτό σημαίνει ότι οι τιμές του τελικού χρώματος μπορεί να καταλήξουν διαφορετικές από αυτές που επιστρέφονται από το εργαλείο επιλογέα χρώματος κατά την λεπτομερή εξέταση του καμβά. Εναπόκειται σε σας να κάνετε μια ενημερωμένη επιλογή του χρώματος που θα χρησιμοποιήσετε.

Σημειογραφία HTML

  Αυτό είναι ένα πεδίο κειμένου με έξι χαρακτήρες. Δείτε Σημειογραφία HTML. Μπορείτε επίσης να χρησιμοποιήσετε τις λέξεις-κλειδιά CSS· εισάγετε το πρώτο γράμμα του χρώματος για να πάρετε έναν κατάλογο των χρωμάτων με τις λέξεις-κλειδιά τους:

  Σχήμα 15.23. Παράδειγμα λέξεων-κλειδιών CSS

  Δεξιοπατώντας στη σημειογραφία HTML το πλαίσιο κειμένου ανοίγει ένα μενού περιβάλλοντος που σας επιτρέπει την επεξεργασία της σημειογραφίας σας, ειδικά την επικόλληση σύνθετης σημειογραφίας που έχετε αντιγράψει από κάπου αλλού.

Τελευταία χρησιμοποιημένα χρώματα

  Δώδεκα πλήκτρα στο κάτω μέρος εμφανίζουν τα χρώματα που χρησιμοποιήθηκαν τελευταία. Μπορείτε να επιλέξετε ένα χρώμα πατώντας σε ένα από αυτά τα πλήκτρα, ή να προσθέσετε το τρέχον χρώμα προσκηνίου ή παρασκηνίου σε αυτόν τον κατάλογο ιστορικού.

2.7. Διάλογος ιστορικού αναιρέσεων |  | 3.2. Διάλογος πινέλων

Report a bug in GIMP Αναφορά σφάλματος τεκμηρίωσης